Leon Panetta Obamaning Yaqin Sharq siyosatini tanqid qildi
AQSh mudofaa va razvedka idoralarini boshqargan Leon Panetta Obamaning Yaqin Sharq siyosatini tanqid ostiga oldi.
Panettaning yangi chop etigan " nomli kitobida yozilishicha, Prezident Barak Obama qaror berishda, ko'pincha, siyosiy yetakchi emas, balki huquqshunoslik professori sifatida fikrlaydi. Sobiq mudofaa vaziri Usama bin Ladenni o'ldirish amaliyotiga ruxsat bergani uchun Obamani maqtaydi, ammo Iroq va Suriyada yo'l qo'yilgan xatolarda uni ayblaydi. Panetta kitobidagi bu qarashlar Oq uy tomonidan noxush kutib olindi. Vitse-prezident Jo Baydenning aytishicha, sobiq rasmiylarning prezident hanuz amalda bo'lgan paytda Vashington siyosatidagi bahslar haqida kitob yozishi ma'qul ish emas. Panettaga ko'ra, 2011-yilda ma'lum miqdorda askar qoldirmasdan, barcha AQSh kuchlarini Iroqdan olib chiqish qarori noto'g'ri bo'lgan. Bu qadam Iroq va Suriyada vaziyatning yomonlashishiga hissa qo'shgan, deya yozadi arbob. Obama 2012-yilda Suriyadagi muxolifatni qurollantirish va tayyorgarlikdan o'tkazish bo'yicha o'sha paytda Pentagon rahbari bo'lgan Panetta va Davlat kotibasi Xillari Klinton bergan maslahatlarga quloq tutmagan. Panetta fikricha, Bashar al-Assad tinch aholiga qarshi kimyoviy qurol qo'llaganida, Obama uni harbiy yo'l bilan jazolashi kerak edi. O'z kitobini targ'ib qilayotgan Panetta deydiki, AQSh rahbari Yaqin Sharq siyosati bo'yicha o'z xatolarini hozir to'g'rilashga urinayotgan ko'rinadi. Ammo ayrim nojo'ya qarorlar allaqachon o'z natijasini berib bo'ldi, deydi u. Xillar Klinton ham yaqinda chiqqan kitobida Obamani Panetta singari uzoqni ko'zlamay ish tutganlikda tanqid qiladi. Prezident tinchlikparvar, bosiq va global fikrlaydigan shaxs, deya yozadi u, ammo ayrim hollarda puxtalik yetishmaydi.